Man verdrink in strandmeerWildernis. Argieffoto: NSRI ŉ Man het Sondagmiddag verdrink nadat hy by die Touwsrivier-strandmeer by Wildernis aan die Suid-Kaapse kus in die moeilikheid beland het terwyl hy geswem het. Mike Vonk van die Nasionale Seereddingsinstituut (NSRI) in Wildernis het gesê die bemanning is omstreeks 15:50 ontbied nadat hulp ingeroep is vir ŉ drenkeling in die strandmeer. Veldwagters van die Suid-Afrikaanse Nasionale Parke, polisiebeamptes en die provinsiale nooddienste is ook ontbied. “Met ons NSRI-reddingswemmers se aankoms op die toneel is bevestig dat ŉ plaaslike man, in sy laat 40’s, ŉ piekniek saam met sy vriende gehou het voordat hy in die water gegaan en in die moeilikheid beland het,” het Vonk gesê. “Een van sy vriende het hom te hulp gesnel, maar ook in die moeilikheid beland. Die vriend kon op sy eie uit die water kom en was nie beseer nie, maar die ander man het teen daardie tyd reeds onder die water verdwyn.” Twee NSRI-swemmers het dadelik in die strandmeer na die man begin soek. Later het nog vier reddingswemmers by hulle aangesluit. Die man is gevind en uit die water gebring. Mediese beamptes het onmiddellik met kardiopulmonêre resussitasie begin, maar kon die man ondanks al hul pogings nie bybring nie. Hy is op die toneel dood verklaar, het Vonk gesê.